
Poliţişti vor fi la datorie în perioada următoare pentru a se asigura că întreaga comunitate petrece, în siguranță, trecerea în noul an 

Poliţiştii din cadrul structurilor de ordine publică, poliţie rutieră, investigaţii criminale, investigarea criminalităţii economice, arme, explozivi şi substanţe periculoase, criminalişti şi luptătorii Serviciului pentru Acţiuni Speciale vor acționa în zilele libere care marchează trecerea în noul an pentru descurajarea şi combaterea faptelor antisociale care pot aduce atingere ordinii publice, integrităţii persoanelor şi bunurilor acestora, precum şi pentru asigurarea desfăşurării normale a traficului rutier şi pietonal.

Dispozitivele de siguranţă publică vor acţiona pentru prevenirea infracţiunilor stradale în localităţile urbane şi rurale, în special în zonele turistice, în spațiile unde sunt planificate evenimente publice și se pot crea aglomerări de persoane, precum şi în locațiile de comercializare a produselor specifice sărbătorilor de iarnă.

O altă prioritate a poliţiştilor angrenaţi în misiuni în această perioadă este asigurarea fluenţei şi siguranţei circulaţiei pe drumurile publice, în special în zonele şi în perioadele în care se estimează valori ridicate de trafic.

Poliţiştii rutieri vor fi prezenţi pe principalele drumuri, în perioadele cu trafic intens, activităţile de dirijare a traficului fiind completate de activităţi specifice pentru limitarea excesului de viteză şi pentru depistarea conducătorilor auto aflaţi sub influenţa băuturilor alcoolice sau a altor substanţe.

În mod deosebit, pentru a preîntâmpina producerea unor evenimente nedorite, vor fi monitorizate atent respectarea legislaţiei referitoare la regimul materiilor explozive şi desfăşurarea operaţiunilor cu articole pirotehnice. Rugăm părinţii să supravegheze cât mai atent copiii, deoarece aceştia pot fi expuşi accidentelor survenite în urma folosirii necorespunzătoare a obiectelor de distracţie pe bază de amestecuri pirotehnice.
Vă recomandăm să nu uitați de siguranța personală, chiar și atunci când sărbătoriți și dorim tuturor un an nou fericit!




COMPARTIMENTUL RELAȚII PUBLICE[image: image1.png]



	
	
	


www.cv.politiaromana.ro
COMPARTIMENTUL RELAŢII PUBLICE 
Sfântu Gheorghe, Blv. Gen. Grigorie Bălan nr. 71,
Tel.: 0267/307.444; E-mail: presa.ipjcv@gmail.com


